Asiyesikia la mkuu huvunjika guu

ASIYESIKIA LA MKUU HUVUNJIKA GUU 
   
Maana ya methali hii ni kuwa, mtu anapokosa kusikia wasia wa wazazi wake au wakuu wake, basi huenda akapata shida mbeleni. Methali hii imewalenga wale ambao hukosa kuyafanya mambo au kutii maneno waliopewa na wavyele wao mwisho huumia wenyewe. Usemi huu umelandana na methali isemayo asiyefunzwa na mamaye hufunzwa na ulimwengu.

Katika kitongoji cha Ugali mwitsi, paliondokea familia moja ya Mzee Kipanga na mkewe Karembo. Walibarikiwa na mtoto wa kiume aliyeitwa Kazungu. Familia hii ilishi maisha ya ufukara. Walikuwa hawana mbele wala nyama. Kiamsha kinywa kwao kiliadimika kama maziwa ya kuku. 

Licha  ya hayo  yote, walijikaza kisabuni angalau mtoto wao apate elimu. Walizunguka huku na kule kwani walisadiki ya wahenga kuwa, atafutaye hachoki na akichoka kashapata. Ghulamu huyo alitia bidii masomoni na kuibuka wa kwanza kila mtihani. Walimu walimpenda na kumsifu kwa tabia zake nzuri. 

Hata hivyo, alifanikiwa kufanya mtihani wake wa darasa la nane. Majibu yalipotoka, aliibuka mshindi na kwa kweli bidii hulipa na chanda chema huvikwa pete. Wavyele wake walifurahi wakijua fika kuwa mwana wao angewasaidia kutoka katika uchochole ule. Hatimaye miaka ilipita mingi kijana huyu akiwa nyumbani, huku wazazi wakitafuta pesa za kumpeleka shule ya sekondari. 

Katika pilka pilka za wazazi kutafuta pesa, kijana huyu aliamua kutokaa nyumbani bure. Aliamua kwenda mjini kutafuta vibarua ili kusaidia wazazi wake. Alipofika mjini, aliona dunia mpya iliyojaa raha na maisha mazuri. Alitambua kuwa kuna watu tofauti tofauti. 

Aliamua kujitosa katika makundi mbali mbali bila kujua kuwa alikuwa mwanafunzi. Alipata marafiki waliokuwa wakitumia dawa za kulevya, kuiba na kupora mali ya watu. Siku chache zikapita akaamua kurudi nyumbani. Alipofika, wazazi wake walizubaa na kuduwa kwa marejeo ya mtoto wao. 

Kazungu alikuwa amebadilika, hakusikia la mwadhini wala la mteka maji msikitini. Masikio yake aliyatia nta. Wazazi wake walijaribu kumuelezea lakini ilikuwa ni sawa na kumpigia mbuzi gita. Aliamua kuwaambia wazazi wake kuwa yeye alikuwa mtu mzima aliyehitaji kujitegemea. Akawaaga wazazi wake na kuamua kurudi mjini. Wazazi walilia kwa uchungu kwani walijua kuwa usichokijua ni usiku wa giza. 

Siku moja alipokuwa na kundi hilo la vijana sugu, walipanga kwenda kumwibia mzee mmoja aliyekuwa mashuhuri sana. Waliandamana sako kwa bako hadi hapo. Aisee! Siku za mwizi ni arobaini. Hawakujua kuwa, mzee yule alikuwa ameweka mitego yake kila mahali. Hapo ndipo walipotamani dunia ipasuke iwameze wakiwa wazima. 

Mzee huyo aliwaita polisi na vijana wale wakakamatwa na kutiwa mbaroni. Hapo ndipo Kazungu alisadiki ya wahenga kuwa asiyesikia la mkuu huvunjika guu.